Balatonakali Község Önkormányzata Képviselő-testületének 9/2026. (IX. 30.) önkormányzati rendelete
A szociális ellátásokról szóló 2/2015. (II.27.) szóló önkormányzati rendelet módosításáról
[1] Jelen rendelet célja a szociális ellátások szabályrendszerében a tűzifa támogatás jogosultsági körének differenciálása.
[2] Balatonakali Község Önkormányzatának Képviselőtestülete a Szociális igazgatásról és szociális ellátásokról szóló 1993. évi III. törvény 10. § (1) bekezdésében, a 25. § (3) bekezdés b) pontjában, a 26. §-ában, a 32. § (3) és a 132. § (4) bekezdéseiben, valamint a Gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8 és 8a. pontjában meghatározott feladatkörében eljárva a következőket rendeli el:
1. §
(1) A szociális ellátásokról szóló 2/2015. (II.27.) önkormányzati rendelet (a továbbiakban: R.) 12. § (3) és (4) bekezdése helyébe a következő rendelkezések lépnek:
„(3) Az igények elbírálásakor előnyt élvez:
a)
az Szt. szerinti aktív korúak ellátására, időskorúak járadékára, vagy - tekintet nélkül annak természetbeni vagy pénzbeli formában történő nyújtására - települési támogatásra jogosult (e támogatásban részesülők közül különösen a lakhatáshoz kapcsolódó rendszeres kiadások viselésével kapcsolatos támogatásban részesülők),
b)
a Gyvt.-ben szabályozott halmozottan hátrányos helyzetű gyermeket nevelő család,
c)
a rendszeres gyermekvédelmi kedvezményben részesülő család,
d)
az egyszülős háztartás,
e)
az a család, amelyikben rokkantsági ellátásban részesülő él,
f)
a 65 év feletti, egyedül élő nyugdíjas, akiknek a nyugdíja nem éri el a 150.000 Forintot,
g)
a 3 vagy több gyermeket nevelő család.
(4) A támogatás mértéke háztartásonként legfeljebb 2 m3 tűzifa vagy 4 q szén alkalmanként. A támogatás a fűtési szezonban háztartásonként legfeljebb 5 erdei m3 tűzifa vagy 10 q szén formájában biztosítható.”
(2) Az R. 12. §-a a következő (6) bekezdéssel egészül ki:
„(6) Az Önkormányzat a szociális tűzifában részesülőtől ellenszolgáltatást semmilyen formában nem kér.”
2. §
Ez a rendelet 2026. szeptember 30-án 8 órakor lép hatályba.

